पाएं अपने शहर की ताज़ा ख़बरें और फ्री ई-पेपरडाउनलोड करें
एक जातक कथा है। गंधर्व कुल में गुत्तिलकुमार नामक गंधर्व वीणा वादन में सिद्धहस्त था। सारे वाराणसी राज्य में उसकी ख्याति थी। उसी समय उज्जयिनी में मूसिल नामक एक वरिष्ठ गंधर्व था। एक बार उज्जयिनी के राज दरबार में मूसिल को वीणा वादन हेतु बुलाया गया। जब मूसिल ने वीणा वादन किया तो किसी को भी पसंद नहीं आया। जब उसने कारण पूछा तो लोगों ने उसे गुत्तिल गंधर्व के बारे में बताया।
उज्जयिनी का समस्त श्रेष्ठि वर्ग गुत्तिल गंधर्व का वीणा वादन सुन चुका था। तब मूसिल ने तय किया कि वह वाराणसी जाकर गुत्तिल से वीणा वादन सीखेगा। जब मूसिल वाराणसी में गुत्तिल के घर पहुंचा तो थोड़ी देर की बातचीत में ही गुत्तिल ने जान लिया कि मूसिल अहंकारी है, किंतु मूसिल के अत्यधिक आग्रह पर गुत्तिल ने उसे अपनी कला सिखा दी। अब मूसिल ने सोचा कि गुत्तिल बुजुर्ग हो गया है, अत: यहां के राज दरबार में इसका जो प्रतिष्ठित स्थान है, वह हथियाना चाहिए।
उसने गुत्तिल से दरबार में काम करने की इच्छा प्रकट की। गुत्तिल ने मूसिल की भेंट राजा से करवा दी। राजा ने गुत्तिल के वेतन से आधे वेतन पर मूसिल को काम पर रखने के लिए कहा, किंतु मूसिल का तर्क था कि वह गुत्तिल के बराबर वेतन पर काम करेगा, क्योंकि वह गुत्तिल के समकक्ष ही कला का जानकार है। राजा ने उसे यह सिद्ध करने के लिए कहा और एक प्रतिस्पर्धा आयोजित की।
गुत्तिल ने ऐसी कठिन तानें छेड़ीं जिनका जवाब मूसिल के पास नहीं था। आखिरकार मूसिल हार गया और राजा ने उसे वाराणसी से निकाल दिया। वस्तुत: गुरु के समकक्ष या उनसे अधिक कला सीख लेने के बावजूद गुरु का सम्मान करते हुए उन्हें अपने हुनर का घमंड नहीं दिखाना चाहिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn